KOMISIJAS ĪSTENOŠANAS LĒMUMS

(2011. gada 21. septembris),

ar ko izveido anketu, kas jāizmanto, lai ziņotu par to, kā tiek īstenota Eiropas Parlamenta un Padomes Direktīva 2008/1/EK par piesārņojuma integrētu novēršanu un kontroli (IPPC)

(izziņots ar dokumenta numuru C(2011) 6502)

(Dokuments attiecas uz EEZ)

(2011/631/ES)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2008. gada 15. janvāra Direktīvu 2008/1/EK par piesārņojuma integrētu novēršanu un kontroli (1) un jo īpaši tās 17. panta 3. punktu,

tā kā:

Ar Lēmumu 2010/728/ES izveidotā anketa izmantojama ziņošanai līdz 2011. gada 31. decembrim, tāpēc jāizstrādā jauna anketa nākamajam trīs gadu pārskata posmam, ņemot vērā Direktīvas 2008/1/EK īstenošanā un iepriekšējo anketu izmantošanā gūto pieredzi. Tomēr, ņemot vērā, ka Direktīva 2008/1/EK no 2014. gada 7. janvāra tiks atcelta un aizstāta ar Eiropas Parlamenta un Padomes 2010. gada 24. novembra Direktīvu 2010/75/ES par rūpnieciskajām emisijām (piesārņojuma integrēta novēršana un kontrole) (3) , jaunā anketa paredzama tikai diviem gadiem, proti, 2012. un 2013. gadam. Skaidrības labad Lēmums 2010/728/ES jāatceļ.

IR PIEŅĒMUSI ŠO LĒMUMU.

1. pants

1. Dalībvalstis izmanto pielikumā noteikto anketu, lai ziņotu par Direktīvas 2008/1/EK īstenošanu.

2. Iesniedzamie ziņojumi aptver laikposmu no 2012. gada 1. janvāra līdz 2013. gada 31. decembrim.

2. pants

Lēmums 2010/728/ES tiek atcelts no 2013. gada 1. janvāra.

3. pants

Šis lēmums ir adresēts dalībvalstīm.

(1) OV L 24, 29.1.2008., 8. lpp.

(2) OV L 313, 30.11.2010., 13. lpp.

(3) OV L 334, 17.12.2010., 17. lpp.

(4) OV L 377, 31.12.1991., 48. lpp.

PIELIKUMS

1. DAĻA

Anketa par to, kā tiek īstenota Direktīva 2008/1/EK par piesārņojuma integrētu novēršanu un kontroli

Vispārīgas piezīmes

Šī ir piektā anketa saskaņā ar Direktīvu 2008/1/EK un attiecas uz 2012. un 2013. gadu. Ņemot vērā Direktīvas 2008/1/EK īstenošanā gūto pieredzi un informāciju, kas jau saņemta ar iepriekšējām anketām, šajā anketā uzmanība pievērsta dalībvalstīs novērotajām pārmaiņām un panākumiem Direktīvas 2008/1/EK īstenošanā. Tā kā Direktīva 2008/1/EK no 2014. gada 7. janvāra tiks atcelta un to aizstās Direktīva 2010/75/ES par rūpnieciskajām emisijām, pārskata periods trīs gadu vietā aptver tikai divus gadus. Šajā anketā saglabāti daudzi no Lēmumā 2010/728/ES ietvertajiem aspektiem, lai nodrošinātu nepārtrauktību un ļautu veikt tiešus salīdzinājumus ar iepriekšējām atbildēm. Ja jautājums ir līdzīgs iepriekšējās anketās uzdotajam un situācija nav mainījusies, var vienkārši atsaukties uz iepriekšējām atbildēm. Ja ir bijušas izmaiņas, tās jāapraksta jaunā atbildē. Sniedzot atbildes uz anketas specifiskajiem jautājumiem par vispārīgiem saistošiem noteikumiem vai par administratīvo struktūru izdotām oficiālām vadlīnijām, lūdzam sniegt pamatinformāciju par noteikumu vai vadlīniju veidu un norādīt tīmekļa saites vai attiecīgi citus piekļuves līdzekļus.

1. Vispārīgs apraksts

Vai dalībvalstīm Direktīvas 2008/1/EK īstenošanā ir bijušas grūtības, kas izriet no ierobežotiem personāla resursiem vai to kapacitātes? Ja jā, aprakstiet šīs grūtības, kā arī to, kā plānots tās risināt, ņemot vērā pāreju uz Direktīvu 2010/75/ES.

2. Iekārtu un atļauju skaits (2. panta 3. un 4. punkts un 4. pants)

2.1. Detalizēti norādiet iekārtu, kā definēts Direktīvā 2008/1/EK, un atļauju skaitu atbilstoši darbības veidam pārskata perioda beigās, izmantojot 2. daļā doto paraugu un piezīmes.

2.2. IPPC iekārtu identificēšana. Ja iespējams, norādiet interneta saiti publiski pieejamai atjauninātai informācijai, kurā ir iekļauti jūsu dalībvalstī esošo IPPC iekārtu nosaukumi, norādīta atrašanās vieta un galvenā darbība (I pielikums). Ja šāda informācija nav publiski pieejama, sniedziet sarakstu ar visām atsevišķām iekārtām, kas darbojās pārskata perioda beigās (nosaukumi, atrašanās vieta un galvenā IPPC darbība). Ja šāds saraksts nav pieejams, paskaidrojiet, kāpēc.

3. Pieteikumi atļauju saņemšanai (6. pants)

Aprakstiet visus vispārīgi saistošus noteikumus, norādījumus vai pieteikuma veidlapas, kas sagatavotas, lai nodrošinātu, ka pieteikumos ir ietverta visa 6. pantā minētā informācija, vai nu vispārīgi, vai saistībā ar specifisku jautājumu (piemēram, metodoloģija, lai novērtētu iekārtu radītas būtiskas emisijas).

4. Atļaujas izsniegšanas procedūru un nosacījumu koordinācija (7. un 8. pants)

4.1. Aprakstiet jebkuras atļaujas izsniegšanas procedūru organizatoriskās struktūras izmaiņas, kas veiktas kopš pēdējā pārskata perioda, jo īpaši attiecībā uz kompetento iestāžu līmeni un kompetenču sadali.

4.2. Vai ir kādas īpašas grūtības, lai nodrošinātu pilnīgu atļaujas izsniegšanas procedūras un nosacījumu koordināciju, kā paredzēts 7. pantā, jo īpaši, ja ir iesaistītas vairākas kompetentās iestādes? Aprakstiet tiesību aktus un norādījumus, kas sagatavoti par šo jautājumu.

4.3. Kādas tiesību normas, procedūras vai norādījumus izmanto, lai nodrošinātu, ka kompetentās iestādes atsaka atļauju, ja iekārta neatbilst Direktīvas 2008/1/EK prasībām? Ja iespējams, sniedziet informāciju par to gadījumu skaitu un apstākļiem, kuros atļaujas izsniegšana tikusi atteikta.

5. Atļauju izsniegšanas nosacījumu atbilstība un piemērotība (3. panta 1. punkta d) un f) apakšpunkts, 9. pants, 17. panta 1. un 2. punkts)

5.1. Aprakstiet visus vispārīgos saistošos noteikumus vai īpašas vadlīnijas kompetentajām iestādēm, kuras izdotas par šādiem jautājumiem: 1. Procedūras un kritēriji emisijas robežvērtību un citu atļaujas izsniegšanas nosacījumu noteikšanai. 2. Labāko pieejamo metožu noteikšanas vispārīgie principi. 3. 9. panta 4. punkta īstenošana.

5.2. Jautājumi, kas saistīti ar labāko pieejamo metožu atsauces dokumentiem (BREF) saskaņā ar Direktīvas 2008/1/EK 17. panta 2. punktu: 1. Kā kopumā, nosakot labākās pieejamās metodes, vai nu vispārīgi, vai konkrētos gadījumos ņem vērā informāciju, ko Komisija publicē saskaņā ar 17. panta 2. punktu? 2. Kā konkrēti izmanto labāko pieejamo metožu atsauces dokumentus, nosakot atļaujas izsniegšanas nosacījumus?

5.3. Citi ar atļaujas izsniegšanas nosacījumiem saistīti jautājumi: a) Vai, nosakot atļaujas izsniegšanas nosacījumus, ir ņemtas vērā vides pārvaldības sistēmas? Ja jā, tad kādā veidā? b) Kāda veida atļaujas izsniegšanas nosacījumi vai citi pasākumi parasti piemēroti saistībā ar 3. panta 1. punkta f) apakšpunkta izpildi (atrašanās vietas sanācija pēc darbības pilnīgas izbeigšanas), un kā tie īstenoti praksē? c) Kāda veida atļaujas izsniegšanas nosacījumi parasti noteikti attiecībā uz energoefektivitāti (3. panta 1. punkta d) apakšpunkts)? d) Vai ir izmantota 9. panta 3. punktā minētā izvēles iespēja nenoteikt prasības attiecībā uz energoefektivitāti? Ja tā ir, kā tas īstenots praksē?

6. Vides kvalitātes standarti (10. pants)

Vai ir bijuši gadījumi, uz kuriem attiecas 10. pants un kad labāko pieejamo metožu izmantošana ir nepietiekama, lai ievērotu vides kvalitātes standartu (kā noteikts 2. panta 7. punktā)? Ja jā, miniet šādu gadījumu piemērus un papildus veiktos pasākumus.

7. Izmaiņas iekārtās (12. pants un 2. panta 10. punkts)

Kā kompetentās iestādes praksē pieņem lēmumu atbilstīgi 12. pantam par to, vai “izmaiņas iekārtas ekspluatācijā” var ietekmēt vidi (2. panta 10. punkts) un vai šādas izmaiņas ir “būtiskas izmaiņas”, kuras “var būtiski nelabvēlīgi ietekmēt cilvēkus vai vidi” (2. panta 11. punkts)? Norādiet attiecīgās tiesību normas, norādījumus vai procedūras.

8. Atļauju izsniegšanas nosacījumu pārskatīšana un atjaunināšana (13. pants)

8.1. Vai pārskatīšanas biežums un vajadzības gadījumā atļaujas izsniegšanas nosacījumu atjaunināšana (13. pants) ir konkretizēta valsts vai reģionālajos tiesību aktos vai noteikta kā citādi, piemēram, paredzot atļauju derīguma termiņu? Ja jā, kas ir šie citi līdzekļi? Norādiet attiecīgos tiesību aktus, norādījumus vai procedūras.

8.2. Kāds ir atļauju piešķiršanas nosacījumu pārskatīšanas reprezentatīvais biežums? Ja starp iekārtām vai sektoriem ir atšķirības, sniedziet ilustratīvu informāciju, ja tā ir pieejama.

8.3. Ko ietver atļauju izsniegšanas nosacījumu pārskatīšanas un atjaunināšanas process? Kā tiek īstenots noteikums par atļaujas izsniegšanas nosacījumu pārskatīšanu, ja ir būtiski mainījušās labākās pieejamās metodes? Norādiet attiecīgos tiesību aktus, norādījumus vai procedūras.

9. Atļauju izsniegšanas nosacījumu ievērošana (14. pants)

9.1. Kā praksē īsteno 14. pantā noteikto prasību, ka operatori regulāri informē iestādes par noplūžu monitoringa rezultātiem? Norādiet īpašus noteikumus, procedūras vai vadlīnijas kompetentajām iestādēm šajā sakarā.

9.2. Vai visi operatori sniedz periodisku monitoringa ziņojumu? Sniedziet informāciju par šādas informācijas iesniegšanas reprezentatīvo biežumu. Ja starp sektoriem ir atšķirības, sniedziet ilustratīvu informāciju, ja tā ir pieejama.

9.3. Ja tas nav izdarīts saistībā ar ziņojumu saskaņā ar Eiropas Parlamenta un Padomes 2001. gada 4. aprīļa Ieteikumu 2001/331/EK, ar ko nosaka obligātos kritērijus vides pārbaudēm dalībvalstīs (1), sniedziet pieejamo informāciju par iekārtām, uz kurām attiecas Direktīva 2008/1/EK, par šādiem jautājumiem: 1. Kompetento iestāžu veikto vides inspekciju galvenās iezīmes. 2. Kopējais objektu apmeklējumu skaits, ko kompetentās iestādes veikušas pārskata periodā. 3. Kopējais iekārtu skaits objektos, kas apmeklēti pārskata periodā. 4. Kopējais apmeklējumu skaits pārskata periodā, kuru laikā kompetentās iestādes vai to vārdā veica emisiju mērījumus un/vai ņēma atkritumu paraugus. 5. Darbību veids (sankcijas vai citi pasākumi), kas pārskata periodā veiktas saistībā ar avārijām, negadījumiem un neatbilstību atļauju izsniegšanas nosacījumiem.

10. Pārrobežu sadarbība (18. pants)

Vai pārskata periodā ir bijuši gadījumi, kad piemērotas 18. panta prasības par pārrobežu informāciju un sadarbību? Miniet uzskatāmus vispārējo procedūru izmantošanas piemērus.

11. Vispārīgi apsvērumi

11.1. Vai pastāv kādi jautājumi saistībā ar īstenošanu, kas jūsu valstī raisa bažas? Ja ir, precizējiet.

11.2. Vai ir kāda īpaša informācija saistībā ar Direktīvas 2010/75/ES īstenošanu jūsu dalībvalstī, kas ir būtiska, interpretējot šajā anketā sniegto informāciju? Ja ir, precizējiet.

2. DAĻA

Paraugs atbildei uz 2.1. jautājumu

IEKĀRTAS TIPS A. IEKĀRTAS B. BŪTISKAS IZMAIŅAS C. ATĻAUJU PĀRSKATĪŠANA UN ATJAUNINĀŠANA Kods Galvenā iekārtā veiktā darbība, kā noteikts Direktīvas 2008/1/EK I pielikumā 1. Iekārtu skaits 2. Iekārtu skaits, kurām ir atļauja, kas pilnībā atbilst Direktīvai 2008/1/EK 3. Būtisko izmaiņu skaits, kas veiktas pārskata periodā bez atļaujas, kas izsniegta saskaņā ar Direktīvas 2008/1/EK 12. panta 2. punktu 4. Iekārtu skaits, kurām pārskata periodā IPPC atļauja pārskatīta saskaņā ar Direktīvas 2008/1/EK 13. pantu 5. Iekārtu skaits, kurām pārskata periodā IPPC atļauja atjaunināta saskaņā ar Direktīvas 2008/1/EK 13. pantu 1. Enerģētika 1.1. Dedzināšana 1.2. Minerāleļļas un gāzes pārstrāde 1.3. Koksēšanas krāsnis 1.4. Akmeņogļu gazifikācija un šķidrināšana 2. Metāli 2.1. Metāla rūdu apdedzināšana un saķepināšana 2.2. Čuguna vai tērauda ražošana 2.3. a) Karstās velmēšanas iekārtas 2.3. b) Kaltuves 2.3. c) Kausēta metāla pārklājuma uzklāšana 2.4. Lietuves 2.5. a) Neattīrītu krāsaino metālu ražošana 2.5 b) Kausēti krāsainie metāli 2.6. Metālu un plastmasas virsmu apstrāde 3. Minerālvielas 3.1. Cementa vai kaļķa ražošana 3.2. Azbesta ražošana 3.3. Stikla ražošana 3.4. Minerālu kausēšana 3.5. Keramikas ražošana 4. Ķīmiskas vielas 4.1. Organisko ķīmisko vielu ražošana 4.2. Neorganisko ķīmisko vielu ražošana 4.3. Mēslošanas līdzekļu ražošana 4.4. Augu aizsardzības līdzekļu un biocīdu ražošana 4.5. Farmaceitisko līdzekļu ražošana 4.6. Sprāgstvielu ražošana 5. Atkritumi 5.1. Bīstamo atkritumu noglabāšana vai reģenerācija 5.2. Sadzīves atkritumu sadedzināšana 5.3. Nebīstamo atkritumu noglabāšana 5.4. Atkritumu noglabāšanas poligoni 6. Cits 6.1. a) Celulozes ražošana 6.1. b) Papīra un kartona ražošana 6.2. Šķiedru vai tekstilmateriālu pirmapstrāde vai krāsošana 6.3. Jēlādu un ādu miecēšana 6.4. a) Kautuves 6.4. b) Pārtikas produktu apstrāde un pārstrāde 6.4. c) Piena apstrāde un pārstrāde 6.5. Dzīvnieku kautķermeņu apglabāšana vai pārstrāde 6.6. a) Intensīva mājputnu audzēšana 6.6. b) Intensīva gaļas cūku audzēšana 6.6. c) Intensīva sivēnmāšu audzēšana 6.7. Virsmu apstrāde ar organiskajiem šķīdinātājiem 6.8. Oglekļa vai elektrografīta ražošana 6.9. CO2 plūsmu uztveršana (Eiropas Parlamenta un Padomes Direktīva 2009/31/EK (2)) Kopā

Paskaidrojošas piezīmes par paraugu

Dati šajā paraugā tiks vākti, balstoties uz “iekārtu skaitu” un “būtisku izmaiņu skaitu”, izmantojot Direktīvas 2008/1/EK 2. panta 3. punktā sniegto “iekārtas” definīciju un 2. panta 11. punktā sniegto “būtisku izmaiņu” definīciju.

“Iekārtas tips” attiecas uz galveno iekārtā veikto darbību. Iekārtas uzskaita tikai pie vienas vienīgas darbības arī tad, ja iekārtā tiek veiktas vairākas IPPC darbības.

Papildu norādījumi un paskaidrojumi attiecībā uz tabulā sniedzamajiem datiem ir iekļauti turpmākajās piezīmēs. Dalībvalstīm tabula jāaizpilda pēc iespējas pilnīgāk.

A. IEKĀRTU SKAITS pārskata perioda beigās (2013. gada 31. decembrī)

1. Iekārtu skaits: kopējais IPPC iekārtu skaits (gan esošo, gan jauno), kuras darbojas dalībvalstīs pārskata perioda beigās, neatkarīgi no atļaujas statusa.

2. Iekārtu skaits, kurām ir atļauja, kas pilnībā atbilst Direktīvai 2008/1/EK: kopējais IPPC iekārtu skaits, kurām ir viena vai vairākas atļaujas, kas piešķirtas saskaņā ar Direktīvu 2008/1/EK (tostarp pirms IPPC atļaujas, kas pārskatītas/atjauninātas) neatkarīgi no tā, kad atļauja(-as) izdota(-as) vai atļauja ir tikusi pārskatīta, atjaunināta vai grozīta/atjaunota jebkāda iemesla dēļ.

Lai uzskaitītu iekārtas, par kurām jāziņo, dalībvalstīm jāņem vērā atļaujas(-u) statuss, kas pārskata perioda beigās ir katrai iekārtai. Ievērojiet, ka skaits attiecas uz iekārtām, nevis atļaujām (ņemot vērā, ka vienai iekārtai var būt vairākas atļaujas vai otrādi).

Konsekvences noteikumi : kopējais IPPC iekārtu skaits (1) mīnus kopējais iekārtu skaits, kurām ir atļauja, kas pilnībā atbilst Direktīvai 2008/1/EK, (2) ir vienāds ar iekārtu skaitu, kam kaut kādu iemeslu dēļ nav pilnībā atbilstīgas IPPC atļaujas (procedūra nav pabeigta, nav pilnībā ietvertas visas darbības u. tml.). Ja šis skaitlis atšķiras no nulles, tas liecina par iespējamu Direktīvas 2008/1/EK noteikumu pārkāpumu.

B. BŪTISKAS IZMAIŅAS pārskata periodā (2012. gada 1. janvāris – 2013. gada 31. decembris).

3. Būtisko izmaiņu skaits, kas veiktas pārskata periodā bez atļaujas, kas izsniegta saskaņā ar Direktīvas 2008/1/EK 12. panta 2. punktu: būtisku izmaiņu skaits, kuras zināmas kompetentajām iestādēm un operatori faktiski īstenojuši bez atļaujas, kā prasīts 12. panta 2. punktā.

Ja šis skaitlis atšķiras no nulles, tas liecina par iespējamu IPPC noteikumu pārkāpumu.

C. ATĻAUJAS PĀRSKATĪŠANA un ATJAUNINĀŠANA pārskata periodā (2012. gada 1. janvāris – 2013. gada 31. decembris).

4. Iekārtu skaits, kurām pārskata periodā IPPC atļauja pārskatīta saskaņā ar Direktīvas 2008/1/EK 13. pantu: kopējais iekārtu skaits, kurām ir viena vai vairākas atļaujas, kas pārskatītas saskaņā ar 13. pantu.

5. Iekārtu skaits, kurām pārskata periodā IPPC atļauja atjaunināta saskaņā ar Direktīvas 2008/1/EK 13. pantu: kopējais iekārtu skaits, kurām ir viena vai vairākas atļaujas, kas atjauninātas saskaņā ar 13. pantu.

(1) OV L 118, 27.4.2001., 41. lpp.

(2) OV L 140, 5.6.2009., 114. lpp.